Um áratugaskeið hefur það tíðkast að handtelja alla ferðamenn sem fljúga frá Keflavíkurflugvelli og flokka þá eftir þjóðernum . Þessi aðferð var lögð niður um þarsíðustu mánaðamót sem hluti af sparnaðaraðgerðum Isavia líkt og Túristi greindi frá nýverið . Í staðinn er notast við handahófskennt úrtak til að meta ferðamannastrauminn . Ferðamálastofa ber nú ein kostnað af talningunni á fjölda ferðamanna en eftir að ferðaþjónustan varð einn af burðarásum þjóðarbúsins hefur sú tala verið einn mikilvægasti hagvísirinn hér á landi . Í byrjun þessarar viku birti Ferðamálastofa svo tölur yfir fjölda ferðamanna í nóvember og niðurstaðan var minnsti samdráttur en mælst hefur frá falli WOW eða 11,6 prósenta niðursveilfa . Það eitt og sér vakti athygli því áætlunarferðum til og frá landinu fækkaði um nærri fjórðung á tímabilinu . Og svo miklu færri flugferðir hefðu , miðað við reynslu síðustu mánaða , átt að kalla á meiri fækkun í fjölda ferðamanna . Túristi leitaði svara við þessum mun hjá Ferðamálastofu í vikunni og nú hefur stofnunin sent frá sér endurskoðaða tölu . Nú nemur samdrátturinn í nóvember metinn 12,7 prósent . Í tilkynningu á heimasíðu Ferðamálastofu segir að vegna tæknilegra örðugleika hafi þurft að leiðrétta áætlaða hlutfallsskiptingu milli þjóðerna í farþegatalningu á Keflavíkurflugvelli í október og nóvember . Þar segir jafnframt að heildarfjöldi brottfararfarþega sé óbreyttur og breytingin hafi lítil áhrif á heildarmyndina . En þó breytingin þar sé ekki ýkja mikil þá eru breytingar á fjölda eftir þjóðernum í sumum tilvikum þónokkrar . Mest í tilfelli Ítala því áður var talað um 47 prósent fjölgun í þeirra hópi en núna fjórðungs samdrátt . Athygli vekur líka mikil fjölgun franskra ferðamanna á sama tíma og framboð á flugi til Parísar hefur dregist saman . Skýringin á því gæti legið í því að nú flýgur Transavia hingað til lands yfir háveturinn og meginþorri farþega félagsins eru væntanlega erlendir ferðamenn . Það er vísbending um að tengifarþegar hafi verið bróðurpartur farþega í Parísarflugi WOW air . Fréttir Icelandair breytir reglum og gjöldum Nú er ekki lengur hægt að breyta Economy Light farmiðum hjá Icelandir . Og sem fyrr eru margir mættir . Tölvupóstur : turisti hja turisti.is